সেনা জওয়ানদের জন্য নিষেধাজ্ঞা! ইনস্টাগ্রামে কী করা যাবে না?

ওয়েব ডেস্ক: ভারতীয় সেনার (Indian Army) সোশ্যাল মিডিয়া নীতিতে (Social Media Policy) বড় পরিবর্তন। এবার থেকে দেশের সেনা জওয়ানরা ফেসবুক (Facebook), ইনস্টাগ্রাম (Instagram), এক্স-এর মতো প্ল্যাটফর্ম ব্যবহার করতে পারবেন। তবে সোশ্যাল মিডিয়া ব্যবহারের ক্ষেত্রে তাঁদের মেনে চলতে হবে একাধিক কড়া নিয়ম। নতুন ইংরেজি বছর শুরু হওয়ার আগেই এই বিষয়টি জানিয়ে দেওয়া হল দেশের সেনাবাহিনীর তরফে।

ভারতীয় সেনা সূত্রে জানা গিয়েছে, নিরাপত্তা বিধির কারণে সোশ্যাল মিডিয়া প্ল্যাটফর্মকে শুধুমাত্র দেখার জন্য ব্যবহার করতে পারবেন জওয়ানরা। এক নির্দেশিকায় বলা হয়েছে, জওয়ানরা সোশ্যাল মিডিয়ায় থাকা বিভ্রান্তিকর বা ভুয়ো তথ্য চিহ্নিত করে ঊর্ধ্বতন কর্তৃপক্ষকে জানাতে পারবেন। তবে সোশ্যাল প্ল্যাটফর্মে লাইক, কমেন্ট করা বা কোনও কিছু পোস্ট করার ক্ষেত্রে বহাল থাকছে নিষেধাজ্ঞা। এবার থেকে জওয়ানরা নির্দিষ্ট নিয়মবিধি মেনে ফেসবুক, ইনস্টাগ্রাম, এক্স, ইউটিউব, লিঙ্কডইন, কোরা, টেলিগ্রাম এবং হোয়াটসঅ্যাপ ব্যবহার করতে পারবেন।

আরও পড়ুন: পারমাণবিক সাবমেরিন থেকে ক্ষেপনাস্ত্রের সফল উৎক্ষেপন ভারতের!

গত কয়েক বছরে দেশের সেনা জওয়ানদের সোশ্যাল মিডিয়া ব্যবহারে বেশ কয়েকবার সতর্কবার্তা দেওয়া হয়েছে। বিদেশি গোপন সংস্থার ‘হানি ট্র্যাপ’-এ পড়ে কিছু ক্ষেত্রে সংবেদনশীল তথ্য ফাঁস হওয়ায় একাধিক কড়া পদক্ষেপ নেওয়া হয়েছিল। কিন্তু এবার থেকে কিছু নিষেধাজ্ঞা মেনে সোশ্যাল মিডিয়া ব্যবহারের অনুমতি পেলেন জওয়ানরা। এ প্রসঙ্গে ভারতের সেনাপ্রধান বলেন, “রিঅ্যাক্ট নয়, রেসপন্ড করতে হবে। তাৎক্ষণিক প্রতিক্রিয়া বিপজ্জনক। সেনারা এখন শুধু দেখতে পারবেন, অবসর নেওয়ার পর চাইলে মন্তব্য করতে পারেন।”